section_heading: Vojna karijera
paragraph_text: Heinrich Dedo von Schenck rođen je 11. veljače 1853. u Schloss Mansfeldu. Schenck je najprije u svibnju 1870. stupio u mornaricu, da bi se mjesec dana poslije u lipnju premjestio u prusku vojsku stupivši kao kadet u 2. gardijsku grenadirsku pukovniju koja je bila smještena u Berlinu. S navedenom pukovnijom sudjeluje u Prusko-francuskom ratu u kojem je odlikovan Željeznim križem. Nakon završetka rata i dalje služi u 2. gardijskoj grenadirskoj pukovniji s time da od ožujka 1875. pohađa vojnu streljačku školu u Berlinu. U studenom 1877. unaprijeđen je u čin poručnika, dok od listopada 1878. pohađa Prusku vojnu akademiju. Nakon završetka iste, vraća se u 2. gardijsku grenadirsku pukovniju u kojoj u srpnju 1879. postaje pobočnik. U rujnu 1881. prelazi na službu u 4. gardijsku brigadu, nakon čega od svibnja 1883. služi u Glavnom stožeru. U travnju 1884. ponovno se vraća na službu u 2. gardijsku grenadirsku pukovniju i to kao zapovjednik satnije. U svibnju te iste godine dostiže čin satnika, dok je u rujnu 1892. promaknut u čin bojnika. Godinu dana poslije, u listopadu 1893., postaje zapovjednikom bojne u 2. gardijskoj grenadirskoj pukovniji, da bi u siječnju 1899. bio promaknut u potpukovnika. Mjesec dana poslije, u veljači, premješten je na službu u stožer 2. gardijske pukovnije smještene u Stettinu.